

2025. gada 27. janvārī

**Vilciena pasažieru pārvadātājs “Vivi” piesaistījis maksimāli pieejamo Eiropas fondu finansējumu vairāk nekā 168 miljonu eiro apjomā**

**Vilciena pasažieru pārvadātājs “Vivi”, veicot jauno elektrovilcienu un** **velosipēdu turētāju iegādi, piesaistījis maksimāli pieejamo Eiropas Savienības fondu finansējumu 168 191 033 eiro apjomā, tādējādi būtiski samazinot projekta ietekmi uz valsts budžetu.**

Pārvadātājs “Vivi” veicis jauno elektrovilcienu iegādi, piesaistot divu Eiropas Savienības fondu projektu līdzfinansējumu.

Pirmo 17 jauno elektrovilcienu iegāde veikta saskaņā ar 2020. gada 28. jūlija Ministru kabineta noteikumiem Nr. 467 “Darbības programmas "Izaugsme un nodarbinātība" 4.5.1. specifiskā atbalsta mērķa "Attīstīt videi draudzīgu sabiedriskā transporta infrastruktūru" 4.5.1.1. pasākuma "Attīstīt videi draudzīgu sabiedriskā transporta infrastruktūru (sliežu transporta)" īstenošanas noteikumi”, piesaistot līdzfinansējumu 101 671 238 eiro apmērā no Eiropas Savienības struktūrfondu un Kohēzijas fonda 2014. – 2020. gada plānošanas periodā pieejamā finansējuma. Savukārt atlikušo 15 jauno elektrovilcienu, kā arī stiprinājumu velosipēdu pārvadāšanai iegāde veikta saskaņā ar Ministru kabineta 2024. gada 30. augusta noteikumiem Nr. 579 “Eiropas Savienības kohēzijas politikas programmas 2021.–2027. gadam 2.4.1. specifiskā atbalsta mērķa "Veicināt ilgtspējīgu multimodālu mobilitāti, veicinot elektrotransportlīdzekļu izmantošanu" 2.4.1.2. pasākuma "Bezemisiju vilcienu iegāde – elektrovilcieni" īstenošanas noteikumi”, piesaistot līdzfinansējumu 66 519 795 eiro apmērā.

Jauno elektrovilcienu iegādes kopējās izmaksas sastāda 244 846 309 eiro, no kuriem 168 191 033 eiro piesaistīti no Eiropas Savienības Kohēzijas fondu līdzekļiem, tādējādi vilciena pasažieru pārvadātājam “Vivi” izdevies piesaistīt maksimāli pieejamo Eiropas fondu finansējuma apjomu.

“Sākotnēji visu jauno elektrovilcienu iegādi bija plānots pilnībā finansēt no valsts budžeta līdzekļiem, tomēr ciešā sadarbībā ar Satiksmes ministriju tika rasta iespēja piesaistīt projektam Eiropas savienības fondu līdzekļus. Kaut arī projekta īstenošanas laikā radās virkne izaicinājumu, kas bija saistīti ar Covid-19 pandēmijas un kara Ukrainā ietekmi, tomēr, sadarbojoties visām iesaistītajām pusēm, izdevās veiksmīgi pārvarēt visas grūtības un nodrošināt pieejamā Eiropas savienības fondu finansējuma apguvi pilnā apjomā, tāpēc pateicos kolēģiem no Satiksmes ministrijas, Finanšu ministrijas un Centrālās finanšu un līgumu aģentūras,’’ norāda AS “Pasažieru vilciens” valdes priekšsēdētājs Raitis Nešpors.

Pārvadātājs “Vivi’’ ir saņēmis un ieviesis ikdienas satiksmē visus 32 jaunos elektrovilcienus. Šobrīd ir uzsākta arī elektrovilcienu aprīkošana ar velosipēdu turētājiem. Paredzams, ka pirmais ar velosipēdu turētājiem aprīkotais elektrovilciens varētu būt pieejams pārvadājumiem jau tuvākās nedēļas laikā.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” ir lielākais pasažieru pārvadātājs pa dzelzceļu Baltijā, kas veic pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2024. gadā tika pārvadāti 19,44 miljoni pasažieru. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv